Versindaba Vr- Archives : Versindaba
Posts Tagged 'Vr-'
Gilbert Gibson met Media24 se Elisabeth Eybersprys vir poësie bekroon
Gilbert Gibson, is gisteraand (22 Junie 2016) tydens Media24 se prysuitdelingsfunksie met die Elisabeth Eybers-prys vir poësie beloon vir sy bundel Vry-. Volgens die beoordelaars word die leser in dié bundel gekonfronteer met 'n unieke stilistiese wyse waarop temas ontgin word. Hierdeur "kom die voorheen bekende Vrystaatse gegewe skielik in ander gedaantes na vore – verryk met 'n verbrokkelende, stamelende broosheid."
Gibson het in 2001 in Nuwe Stemme 2 met 12 gedigte gedebuteer. Sy eerste bundel, Boomplaats, het in 2006 die Protea-poësieprys vir die beste Afrikaanse digbundel wat die vorige jaar verskyn het, ontvang. Boomplaats was ook op die kortlys vir die Ingrid Jonker-prys. Sy tweede bundel, Kaplyn, het in 2007 verskyn daarna het Oogensiklopedie in 2009 en [VII] in 2013 verskyn.
In sy resensie van die bekroonde bundel vir Versindaba, het Bernard Odendaal die volgende oor Gilbert Gibson se digkuns te sê gehad: "Gibson beoefen 'n digkunssoort wat eers intense intellektuele betrokkenheid van die leser verg, voordat die emosionele betekenislading in die leeshandeling oordraagbaar word. Dié digterlike werkswyse word tot taamlike uiterstes gevoer in gedigte met punktuasie wat soos selfstandig betekenende elemente (soos "woorde") ingespan word – 'n skryfstyl wat herinner aan tekengebruik in die digitale omgewing, en wat sowel aaneenskakeling as (onder-)skeiding sinjaleer […] Na my mening sal die bundel beslis ter bekragtiging dien van Gibson se status as (tweemaal bekroonde) verteenwoordiger van die meer ("hermeties-") geslote digkuns – een van die interessante tendense in die Afrikaanse digkuns sedert die millenniumwending.
Die ander genomineerde bundels op die kortlys was Daniel Hugo (Takelwerk, 2015: Human Rousseau) en Marlise Joubert (Bladspieël, 2015: Human & Rousseau)